**ՀԻՄՆԱՎՈՐՈՒՄ**

**«ԲԱԼԱՀՈՎԻՏ ՀԱՄԱՅՆՔԻ ԱՎԱԳԱՆՈՒ 2021 ԹՎԱԿԱՆԻ ՀՈՒՆԻՍԻ 16-Ի N 27-Ա ՈՐՈՇՄԱՆԸ ՀԱՎԱՆՈՒԹՅՈՒՆ ՏԱԼՈՒ ՄԱՍԻՆ» ԱԲՈՎՅԱՆ ՀԱՄԱՅՆՔԻ ԱՎԱԳԱՆՈՒ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

Աբովյան համայնքի ավագանու քննարկմանը ներկայացվող նախագիծը մշակվել է «Տեղական ինքնակառավարման մասին» օրենքի 18-րդ հոդվածի 1-ին մասի 42-րդ կետի պահանջներին համապատասխան։   
 ՀՀ Կոտայքի մարզի Բալահովիտ համայնքի ավագանին 2021 թվականի հունիսի 16-ին ընդունել է «Հայաստանի Հանրապետության վարչապետի պաշտոնակատարի 2021 թվականի մայիսի 27-ի թիվ 02/12.12/174 38-2021 հանձնարարականի՝ «Ամուր Քնստրաքշնս» ՍՊԸ-ի առաջարկության քննարկման մասին» N 27-Ա որոշումը, որի 1-ին կետով համաձայնություն է տվել Բալահովիտ համայնքին պատկանող 07-018-0101-0001 կադաստրային ծածկագրով 20.19716 հեկտար մակերեսով բնակավայրերի նշանակության հողամասը, 07-018-0101-0087 կադաստրային ծածկագրով 2.96333 հեկտար մակերեսով բնակավայրերի նշանակության հողամասը և 07-018-0101-0008 կադաստրային ծածկագրով 2.78973 հեկտար մակերեսով ջրային նպատակային նշանակության հողամասը, բարեգործ և ներդրող «Ամուր քնստրաքշնս» ՍՊ ընկերությանը նվիրաբերելուն, «Անի» թաղամաս գործարար ծրագիրն իրականացնելու համար։

2023 թվականի հունվարի 13-ին Կոտայքի մարզպետի N 01/12/00241-2023 գրությամբ առաջարկվել է «ՀԱՅՓՐՈՍՓԵՔԹ» փակ բաժնետիրական ընկերության կողմից ներկայացված ՀՀ Կոտայքի մարզում «ԱՆԻ» թաղամաս գործարար ծրագրին հավանություն տալու, «ԱՄՈՒՐ ՔՆՍՏՐԱՔՇՆՍ» սահմանափակ պատասխանատվությամբ ընկերությանը «ԱՆԻ» թաղամաս գործարար ծրագրի իրականացման նպատակով հողամասերը նվիրաբերությամբ տրամադրելուն համաձայնություն տալու, «ԱՆԻ» թաղամաս գործարար ծրագրի իրականացման նպատակով փոխհատուցում տրամադրելու մասին» ՀՀ կառավարության որոշման նախագծի վերաբերյալ ներկայացնել դիրքորոշում։ Որոշման ընդունումը պայմանավորված է «ՀԱՅՓՐՈՍՓԵՔԹ» փակ բաժնետիրական ընկերության կողմից ներկայացված Հայաստանի Հանրապետության Կոտայքի մարզում «Անի» ներդրումային ծրագրի իրականացմանը հնարավորություն տալու անհրաժեշտությամբ։ Նախագծի նպատակն է` կառուցել կայուն ենթակառուցվածքներով, ծախսարդյունավետ ռեսուրսներով, էկոլոգիապես մաքուր համայնք Հայաստանում, որն իր մեջ ներառելու է բնակելի, կրթական, առողջապահական, գյուղատնտեսական և կանաչ գոտիներ, ինչպես նաև արտադրական թաղամասը (ազատ տնտեսական գոտի), որտեղից և նախատեսվում է համայնքի ստեղծման աշխատանքների մեկնարկը, քանի որ արտադրական գոտու կառուցմամբ հնարավոր կլինի խթանել ներդրումները և մարդկային ռեսուրսների ներգրավումը համայնք։

Համայնքում իրականացվելիք կանաչ շինարարությունը և ճարտարապետությունը ուղղված կլինեն նվազեցնելու կամ մեղմելու շենքերի և շինությունների բացասական ազդեցությունը շրջակա միջավայրի վրա՝ այդ ընթացքում շինությունները պահելով հարմարավետ, առողջության համար անվտանգ և դիմացկուն:

Ծրագրի իրականացման համար Ընկերությունը նախատեսում է մեկնարկային փուլում ներդնել շուրջ 48 մլն ԱՄՆ դոլարին համարժեք դրամ, ինչպես նաև 10 տարվա ընթացքում ներգրավել առնվազն 370 մլն ԱՄՆ դոլարին համարժեք դրամի ներդրում: Ուղղակի ստեղծվող աշխատատեղեր կլինեն՝ ոչ պակաս քան 10.000 աշխատող: Էականորեն կավելանան համայնքի բյուջե վճարվող գույքային հարկերը, ինչպես նաև կառավարության որոշման նախագծի 8-րդ կետով նախատեսված կադաստրային արժեքների տարբերության գումարը կկազմի շուրջ 1 200 000 000 (մեկ միլիարդ երկու հարյուր միլիոն) դրամ, որը վճարվելու է համայնքի բյուջե։

Ելնելով վերոգրյալից և հաշվի առնելով այն, որ Բալահովիտ համայնքի ավագանու 2021 թվականի հունիսի 16-ի N 27-Ա որոշմամբ 25.95022 հեկտար մակերեսով հողամասի նվիրաբերելը դեռևս պետական գրանցում չի ստացել՝ ուստի առաջարկում եմ Բալահովիտ համայնքի ավագանու N 27-Ա որոշմանը հավանություն տալու հարցը քննարկել Աբովյան համայնքի ավագանու նիստում և արժանացնել հավանության։

«Բալահովիտ համայնքի ավագանու 2021 թվականի հունիսի 16-ի N 27-Ա որոշմանը հավանություն տալու մասին» Աբովյան համայնքի ավագանու որոշման նախագծի ընդունման առնչությամբ այլ իրավական ակտերի ընդունման անհրաժեշտություն չի առաջանում:

**ՀԱՄԱՅՆՔԻ ՂԵԿԱՎԱՐ ԷԴՈՒԱՐԴ ԲԱԲԱՅԱՆ**